<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein ameeleza kuridhishwa na mafanikio makubwa yaliopatikana Zanzibar chini ya uongozi wake wa Serikali ya Awamu ya Saba, ambao umetimiza miaka tisa.Ameyasema hayo jana Ikulu mjini Zanzibar alipofanya mahojiano na Mkurugenzi Mkuu wa Shirika la Utangazaji la Zanzibar ZBC, Chande Omar Omar, kufuatia kutimiza miaka tisa ya uongozi wake Zanzibar.Katika maelezo yake, Rais Shein alisema kuwa anafurahia miaka tisa ya uongozi wake, kutokana na mafanikio makubwa yaliyopatikana hapa Zanzibar, ambayo kwa kiasi kikubwa yametokana na kutekeleza mambo ya msingi ikiwemo kutekeleza Ilani ya Ilani ya Uchaguzi ya CCM ya mwaka 2010-2015 na 2015- 2020.Aliongeza kuwa serikali inatakiwa baada ya kumaliza uchaguzi wake, chama kilichoingia madarakani kitekeleze ahadi zake, jambo ambalo ndilo lililofanywa na Serikali anayoiongoza, ambayo imetekeleza kwa kiasi kikubwa ahadi ilizoahidi ndani ya kipindi cha miaka tisa ya uongozi wake.Aidha, Rais Shein alisema kuwa amefurahi kuona kwamba katika uongozi wake, mafanikio makubwa yamepatikana katika utekelezaji wa MKUZA II alioanza nao na MKUZA III unaondelea hivi sasa.Kwamba serikali anayoiongoza imeendeleza umoja na mshikamano mkubwa wa wananchi wa Zanzibar, kwa kutambua kuwa bila ya kuwepo kwa umoja na mshikamano huo, hapatakuwa na maendeleo endelevu.Alisisitiza kuwa azma ya CCM ni kutekeleza umoja na mshikamano na ndio maana katika kipindi chote cha uongozi wake wa miaka tisa, ulinzi na usalama wa nchi na wananchi wa Zanzibar umeimarika Kwamba serikali zote mbili, ile ya Jamhuri ya Muungano wa Tanzania na Serikali ya Mapinduzi ya Zanzibar, zinaendelea kusimamia amani na usalama uliopo nchini.Alisisitiza kuwa ndani ya miaka tisa ya uongozi wake, nchi imekuwa salama.Alieleza kuwa sekta nyingi za maendeleo, zimeimarika katika kipindi cha miaka tisa cha uongozi wake na serikali imetekeleza kwa kiasi kikubwa shughuli za kijamii, zikiwemo huduma za afya, elimu,kuangalia hali za wananchi na shughuli za maendeleo zimeimarika.Alisema kuwa kila sekta imepata mafanikio makubwa sana na kueleza kuwa anajivunia kwa kiasi kikubwa mafanikio hayo, yaliofikiwa katika kutekeleza Ilani ya CCM ya mwaka 2010-2015 na 2015-2020 pamoja na MKUZA II na MKUZA wa III.Rais Shein ambaye pia ni Makamu Mwenyekiti wa CCM Zanzibar, alieleza kuwa wananchi wataendelea kuiunga mkono CCM kutokana na juhudi zake za maendeleo na kukuza uchumi .Aliwataka wananchi kuhakikisha miundombinu iliyofanywa na serikali, wanaitunza na kuitumia vizuri.Alieleza umhimu wa kuongeza bidii ili uchumi uendelee kukua kwa kasi na nguvu zaidi kwani alipoingia madarakani kasi ya ukuaji ilikuwa asilimia 4.3 na sasa ni asilimia 7.1, ukuaji huo umetoa mwelekeo vizuri na kuiwezesha Zanzibar kufikia nchi ya uchumi wa kati ifikapo mwaka 2020 huku akieleza dhamira yake kwa kipindi kilichobakia atafanya jitihada ya kuhakikisha kasi ya ukuaji uchumi inafikia asilimia 7.5 mnamo mwezi Juni mwakani.Alieleza kuwa kwa upande wa mfumko wa bei umepungua kwani ulikuwa asilimia 6.1 alipoingia madarakani na hivi sasa umefikia asilimia 3.9 jambo ambalo linaleta utulivu katika mwenendo wa biashara na kuongeza kuwa katika kipindi chake juhudi kubwa zimechukuliwa katika ujenzi wa miundombinu ya barabara, ujenzi wa skuli za kisasa katika ngazi zote zikiwemo za Maandalizi, Msingi na Sekondari. Kuhusu huduma za afya, alisema zimeimarika kwa kiasi kikubwa, ikilingalishwa na nchi nyingine za Bara la Afrika na hata nje ya bara hilo.Alitoa mfano wa Hospitali za Zanzibar zilivyopandishwa daraja sambamba na kuanzishwa kwa utoaji wa huduma za usafishaji figo, saratani na nyingine za afya.Kuhusu suala la uimarishajai wa sekta ya utalii, alisema kuwa mafanikio makubwa yamepatikana katika sekta hiyo na kuwa lengo lililobainishwa na Ilani la kupokea watalii 500,000 ifikapo mwaka 2020, tayari limeshafikiwa kabla ya wakati huo.Alibainisha kwamba mwaka jana Zanzibar ilipokea watalii 520,809.Alieleza pia kuwepo kwa afya bure, elimu bure, misingi ya utawala bora na haki za binaadamu, uhuru wa kuabudu na uvumilivu wa dini hapa Zanzibar.Hata hivyo, alieleza changamoto zilizopo ikiwemo suala zima la ajira na tayari serikali imeweka mikakati ikiwemo kuweka mifuko maalum ukiwemo Mfuko wa Kuwaewezesha Kiuchumi Wajasiriamali na Mfuko wa Vijana, ambapo kwa Mfuko wa Vijana tayari Sh bilioni 46 zimetengwa.Rais Shein alisitiza kuwa amani na utulivu, ndio suala muhimu katika maendeleo ya Zanzibar, hatua ambayo imemfanya abuni mradi wa Zanzibar Salama ili usalama uimarike sambamba na kuimarisha sekta ya utalii na mazingira yake.  <topic>: kitaifa 